《和陈述古仙居岩老堂诗》
宋代·章望之

岩前未老客，期在老樵渔。
抚俗多閒暇，开轩适起居。
读诗明治乱，学易体盈虚。
频许相从否，吾将当故庐。

作者简介：建州浦城人，字表民。章得象从子。以荫补秘书省校书郎，监杭州茶库，逾年辞疾去。上万言书论时政，不报。兄拱之被诬遭贬，乃历诉于朝，章十余上，卒脱兄冤。覃恩迁太常寺太祝、大理评事。欧阳修、韩绛等荐之，除签书建康军节度判官及知乌程县，皆不赴，遂以光禄寺丞致仕。宗孟轲言性善，为文辩博，长于议论。著《救性》、《明统》、《礼论》等篇章，有文集。